અમદાવાદ: વિધાનસભાની ચૂંટણી પૂર્વે ૧પ૦ સીટ મેળવવાના ટાર્ગેટ સાથે આજે ભાજપે દબાદબાભેર ગૌરવ મહાસંપર્ક અભિયાન શરૂ કર્યું છે. જેનો પ્રારંભ નારણપુરા મત વિસ્તારથી પક્ષના રાષ્ટ્રીય અધ્યક્ષ અમિત શાહે મોટી સંખ્યામાં હાજર રહેલા કાર્યકર્તાઓની સાથે કરાવ્યો હતો. રાજ્યભરમાં શરૂ થયેલા આ અભિયાનમાં મુખ્યપ્રધાન વિજય રૂપાણીએ રાજકોટના વોર્ડ નં. ૧ અને ૩માં પદયાત્રાથી પ્રારંભ કરાવ્યો હતો તો બીજી તરફ ઘાટલોડિયામાં પૂર્વ મુખ્યપ્રધાન આનંદીબહેન પટેલ અને મહેસાણામાં નાયબ મુખ્યપ્રધાન નિતીન પટેલે યાત્રા અભિયાન શરૂ કર્યું હતું.